Пенальтир яхудэгъэкIатэмэ…
«Динамо» (Санкт-Петербург) — «Спартак-Налшык» (Налшык) — 0:0. Санкт-Петербург. «Петровский» стадион. Бадзэуэгъуэм и 18-м. ЦIыху 800 еплъащ.
Судьяхэр: Москалев (Воронеж), Сафьян, Коржевский (тIури Мэзкуу щыщщ).
«Динамо»: Самохвалов, Васильев (Сурков, 62), Кудинов, Костин, Гиголаев, Кирсанов, Мельник (Маркелов, 82), Федоров, Егоров, Сушкин (Акимов, 85), Ильин.
«Спартак-Налшык»: Цыган, Засеев, Овсиенкэ, Тимошин (Джудович, 67), Гарбуз, Коронов, Чеботару, Руа, Аверьянов, Сирадзе (Гуэщокъуэ, 68), Медведев.
Дагъуэ хуащIащ Аверьяновым, Овсиенкэ, Васильевым, Медведевым, Самохваловым, Гиголаевым.
89-нэ дакъикъэм Короновым пенальти худэгъэкIакъым.
Коронов Игорь (24) пенальти йоуэ. Урысей Федерацэм футболымкIэ и япэ дивизионым 2013 — 2014 гъэхэм щекIуэкI зэхьэзэхуэм ипкъ иткIэ, зи чэзу, ещанэ, джэгугъуэм хиубыдэу «Спартак-Налшыкыр» Санкт-Петербург кIуат, и очко бжыгъэм хигъэхъуэну мурад быдэ иIэу. АрщхьэкIэ мыгъэрей зэпеуэм и пэ къихуэу «Петротрест» цIэр «Динамо»-кIэ зыхъуэжа гупри адэкIэ къикIуэт хъунутэкъым. Абыхэм пэщIэдзэ зэIущIитIыр ирагъэхьэхуати, ещанэр къыхуагъэгъунутэкъым. А псоми къыхэкIыу джэгур хуабжьу хьэлэмэт хъуащ.
Дауи, хэгъэрейхэм ебгъэрыкIуэныгъэ лъэщкIэ къыщIадзащ. Абыхэм я мурадащ я хьэрхуэрэгъу цIэрыIуэр занщIэу ирагъэкIуэтыну. ИкIи зыкъомкIэ ар яхузэфIэкIащ. Зэман пыухыкIа текIуэдащ «Спартак-Налшыкым» «Динамо»-р къызэтригъэувыIэу езыр япэкIэ кIуэтэным.
Апхуэдэу, зым и ебгъэрыкIуэныгъэм адрейм жэуап къритыжу, лъэныкъуэхэр зэпэщIэтащ. Абы щыгъуэми хэгъэрейхэми хьэщIэхэми бжыгъэр къызэ-Iуахыну Iэмал хъарзынэхэр яIащ. АрщхьэкIэ, Iуэхур топ дэгъэкIыным зэрынэсу, псори къызэтекъутэжырт.
ЗэпэщIэтхэм джэгум къыщыхэжаныкIыну щахузэфIэмыкIым, Воронеж щыщ судьям «защIигъэкъуэну» мурад ищIащ. ЗэIущIэр иухыным зы дакъикъэ фIэкIа имыIэжу, Гуэщокъуэ Арсен ираудащ. метр пщыкIузым и деж щыту топыр дагъэкIыну судьям ди щIалэхэм Iэмал яритащ. Ар хузэфIэкIатэмэ, «Спартак-Налшыкым» текIуэныгъэр зэриIэрылъхьэм шэч хэлътэкъым.
А Iуэху хьэлъэр икIи жэуаплыныгъэшхуэ зыпылъыр игъэзэщIэну дзыхь хуащIащ ди командэм зэпеуэ блэкIам текIуэныгъэ зыбжанэ къыхуэзыхьа Коронов Игорь. ЕлIэлIапэурэ абы топыр метр пщыкIузым и деж щигъэтIылъащ. Зричщ, и къару къызэрихькIэ еуэри… Топыр гъуащхьэм техуэри, къэлъеижащ.
КъыкIэлъыкIуэу Аверьяновыр и закъуэ дыдэу «Динамо»-м и гъуащхьэтетым бгъэдыхьащ. АрщхьэкIэ ари къыхэжаныкIыфакъым.
Сыт пщIэн, апхуэдэуи къохъу. «Спартак-Налшыкым» IэщIэкIащ текIуэныгъэ къызэрихьыфыну Iэмал гъуэзэджэхэр. Адрейхэм и насып нэхъ къыщикIыну дыщыгугъынщ.
Абы щыгъуэми япэ дивизионым щекIуэкI зэхьэзэхуэм Тулэ и «Арсенал»-м бжьыпэр щиубыдащ. МазитI и пэкIэ етIуанэ дивизионым къыхэкIа Аленичев Дмитрий и гъэсэнхэр зэпеуэм и япэ джэгугъуищми щытекIуащ, тIум нэгъуэщI стадионхэм щыджэгуу. Иджы «Арсенал»-м Красноярск щыхигъэщIащ щIыпIэ «Енисей»-р.
ДжэгугъуитIым я ужькIэ пашэныгъэр зыIыгъа «Мордовия»-м Саранск зэрибгынэу ар IэщIэкIащ. Абы «Сибирь»-р бжыгъэшхуэкIэ Новосибирск къыщефIэкIащ.
Иджы фыщыдгъэгъуэзэнщ япэ дивизионым хэт командэхэм иужьу ирагъэкIуэкIа зэIущIэхэм къарикIуа бжыгъэхэм. Мис ахэр: «Сибирь» (Новосибирск) — «Мордовия» (Саранск) — 4:2, «Енисей» (Красноярск) — «Арсенал» (Тулэ) — 1:3, «СКА-Энергия» (Хабаровск) — «Торпедо» (Мэзкуу) — 0:0, «Шинник» (Ярославль) — «Салют» (Белгород) — 0:0, «Химик» (Дзержинск) — «Луч-Энергия» (Владивосток) — 1:0, «Нефтехимик» (Нижнекамск) — «Алания» (Владикавказ) — 1:2, «Уфа» (Уфа) — «Балтика» (Калининград) — 3:2, «Газовик» (Оренбург) — «Ротор» (Волгоград) — 0:0.
КъыкIэлъыкIуэ джэгугъуэр «Спартак-Налшыкым» и стадионым щригъэкIуэкIынущ. Бадзэуэгъуэм и 23-м абы къригъэблэгъэнущ Владикавказ и «Алания»-р.
Жыласэ Заурбэч.
ЗэIущIэ нэужьым
Шыпш Тимур, «Спартак-Налшыкым» и тренер нэхъыщхьэ: Апхуэдэуи къохъу
— КъыкъуэкIа Iэмалхэр къэдгъэсэбэпакъым, абы щыгъуэми топ къытхудагъэкIыным зымащIэщ иIэжар. Джэгум кърикIуа бжыгъэмкIэ, дауи, сыарэзыкъым.
Короновым худэмыгъэкIа пенальтим и гугъу пщIымэ, хэти апхуэдэу къыщыщIыфынущ. Псалъэм къыдэкIуэу жысIэнщи, сщыгъупщэжащ иужьу пенальти дыщрагъэуар. Абы къыхэкIыу ар хэт игъэзэщIэнуми дубзыхуатэкъым. Зыри шынагъуэ къэхъуакъым, къыкIэлъыкIуэм топ щыдэдгъэкIынщ.
Журавлев Борис, «Динамо»-м и тренер нэхъыщхьэ: Хуабжьу дыхуэныкъуэт
— Хуабжьу дызыхуэныкъуэ очко къэдлэжьащ. Ди къарур здынэсыр зэхэкIын пап-щIэ абы мыхьэнэшхуэ иIэщ. Иджы топ дэдгъэкIыу зедгъэсэжатэмэ, ипэкIэ дыкIуэтэнут. Гъуащхьауэ Iэзэ Акимовыр къызэрытхыхьам а гугъуехьыр тщхьэщихыну дыпоплъэ.
Пенальтим теухуауэ сыт жысIэфынур? Сэ апхуэдэ хуитыныгъэ сиIэкъым.
Хьэтау Ислъам.
